32001L0047
L 175/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2001/47/ЕО НА КОМИСИЯТА
от 25 юни 2001 година
за изменение на приложение I към Директива 91/414/ЕИО на Съвета относно пускането на пазара на продукти за растителна защита по отношение на включването на активното вещество Paecilomyces fumosoroseus (разновидност Apopka 97, PFR 97 или CG 170, ATCC20874)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/28/ЕО на Комисията (2), и по-специално член 6, параграф 1 от нея,
като има предвид, че:
(1)
В съответствие с член 6, параграф 2 от Директива 91/414/ЕИО (наричана по-нататък „директивата“) Белгия получи искане от Thermo Trilogy Corporation на 18 май 1994 г. (наричан по-нататък „заявител“) за вписване в приложение I към директивата на активното вещество Paecilomyces fumosoroseus (разновидност Apopka, PFR 97 или CG 170, ATCC20874).
(2)
Съгласно разпоредбите на член 6, параграф 3 от директивата Комисията потвърди в своето Решение 97/164/ЕО (3), че предоставеното досие за Paecilomyces fumosoroseus (разновидност Apopka, PFR 97 или CG 170, ATCC20874) по принцип изпълнява изискванията от приложение II за данни и информация, а за продукт за растителна защита, който съдържа това активно вещество, от приложение III към директивата.
(3)
По силата на член 5, параграф 1 от директивата вписването на активното вещество в приложение I трябва да бъде направено за период от максимум 10 години, ако може да се очаква, че използването или остатъчните вещества от продуктите за растителна защита, които съдържат активното вещество, няма да имат вредно въздействие върху здравето на човека или на животните, или върху подпочвените води, както и неприемливо влияние върху околната среда.
(4)
За Paecilomyces fumosoroseus (разновидност Apopka, PFR 97 или CG 170, ATCC20874) въздействието върху здравето на човека и околната среда бяха оценени в съответствие с член 6, параграфи 2 и 4 от директивата за употребите, предлагани от заявителя. В качеството си на определена за докладваща държава-членка на 9 декември 1997 г. Белгия предостави на Комисията проектодоклад за оценка на веществото.
(5)
Проектодокладът за оценка беше разгледан от държавите-членки и от Комисията в рамките на Постоянния фитосанитарен комитет. Разглеждането приключи на 27 април 2001 г. под формата на доклад за преглед на Комисията за Paecilomyces fumosoroseus (разновидност Apopka, PFR 97 или CG 170, ATCC20874). Ако се окаже необходимо да се актуализира този доклад, за да се вземат предвид научните и технически достижения, условията за вписване на Paecilomyces fumosoroseus (разновидност Apopka, PFR 97 или CG 170, ATCC20874) в приложение I към директивата също трябва да бъдат изменени в съответствие с тази директива.
(6)
На 16 декември 1999 г. досието и извлечената от анализа на Paecilomyces fumosoroseus (разновидност Apopka, PFR 97 или CG 170, ATCC20874) информация също бяха предоставени на Научния комитет по растенията за становище. Този комитет предостави становище на 30 ноември 2000 г. (4).
(7)
Извършените различни анализи показаха, че продуктите за растителна защита, които съдържат съответното активно вещество, по принцип може да се очаква да отговарят на изискванията, предвидени в член 5, параграф 1, букви а) и б) и параграф 3 от директивата, по-специално по отношение на изследваните приложения, разяснени в доклада за преглед на Комисията. Следователно е уместно съответното активно вещество да бъде вписано в приложение I, за да се гарантира, че във всички държави-членки издаването на разрешения за продукти за растителна защита, които съдържат това активно вещество, се извършва съгласно разпоредбите на директивата.
(8)
След вписването на активното вещество следва да се предвиди разумен срок, който да позволи на държавите-членки да приложат разпоредбите на директивата спрямо продукти за растителна защита, които съдържат Paecilomyces fumosoroseus (разновидност Apopka, PFR 97 или CG 170, ATCC20874) и, по-специално, да преразгледат съществуващите временни разрешения или да предоставят, най-късно до края на този срок, нови разрешения съгласно разпоредбите на директивата. За продукти за растителна защита, които съдържат Paecilomyces fumosoroseus (разновидност Apopka, PFR 97 или CG 170, ATCC20874) и други активни вещества, вписани в приложение I, също може да е необходим по-дълъг период.
(9)
Тъй като все още предстои да бъдат приети единни принципи за микроорганизмите, при предоставянето на разрешения е необходимо държавите-членки да прилагат общите разпоредби на член 14 от директивата. Би трябвало също така на държавите-членки да бъде осигурен разумен срок за преоценка на предоставените разрешения в светлината на единните принципи след тяхното приемане.
(10)
Следва да се предвиди, че изготвеният анализен доклад (с изключение на поверителната информация по смисъла на член 14 от директивата) ще се държи на разположение или ще се предостави от държавите-членки за евентуална справка на заинтересованите страни.
(11)
Мерките, предвидени в настоящата директива, са в съответствие с предоставеното на 27 април 2001 г. становище на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
Таблицата към приложение I към Директива 91/414/ЕИО се изменя, за да се добави в нея активното вещество Paecilomyces fumosoroseus (разновидност Apopka, PFR 97 или CG 170, ATCC20874), посочено в приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 31 декември 2001 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официално им публикуване. Условията и редът на позоваване се определят от държавите-членки.
2. Въпреки това, що се отнася до разглеждането на съществуващите временни разрешения, които са били предоставени в светлината на анализния доклад, временните разрешения се отнемат и при нужда се заменят с пълно разрешение до 30 ноември 2002 г.
3. Въпреки това, по отношение прилагането на единни принципи, държавите-членки преразглеждат предоставените разрешения възможно най-скоро след тяхното приемане и най-късно в дванадесет месечен срок, считано от датата на приемането на тези принципи.
4. Въпреки това, за продукти за растителна защита, които съдържат Paecilomyces fumosoroseus (разновидност Apopka, PFR 97 или CG 170, ATCC20874), както и друго активно вещество, които фигурират в приложение I към Директива 91/414/ЕИО, периодът, посочен в параграф 1, се удължава дотолкова, доколкото един по-дълъг период за изпълнение е предвиден от разпоредбите на директивата за изменение на приложение I към Директива 91/414/ЕИО, за да се впише в него тази друго вещество.
5. Държавите-членки държат на разположение анализния доклад за Paecilomyces fumosoroseus (разновидност Apopka, PFR 97 или CG 170, ATCC20874) (освен поверителната информация по смисъла на член 14 от директивата), за евентуална справка от заинтересованите страни или им го предоставят при поискване.
Член 3
Настоящата директива влиза в сила на 1 юли 2001 г.
Член 4
Адресати на настоящата директива са държавите-членки.
Съставено в Брюксел на 25 юни 2001 година.